Klante bly eerlik toe winkel sy deure oop losFood Basics ŉ Winkel in Kanada het per ongeluk vergeet om sy deure te sluit – en die winkel is nie geplunder nie! Kanada het op 18 Februarie Gesinsdag gevier en personeellede van die Food Basics-supermark in Kingston, Ontario, kon die dag met hul gesinne deurbring. Die werknemers het egter nagelaat om die winkel behoorlik te sluit. Niemand het vir werk opgedaag nie, maar die klante het opgedaag om hul inkopies te doen. Hulle het vinnig ontdek dat daar nie enige toesig is nie. Vir oneerlike persone sou dit die ideale geleentheid wees om die winkel te plunder, maar dis nie wat hier gebeur het nie. Klante was bietjie verward en dalk geïrriteerd, en sommige van hulle is met leë hande daar weg. Een ooggetuie het gesien hoe een van die klante uit die winkel stap met twee sakkies tamaties. Hy wou by die man weet of hy van plan is om net die tamaties te vat, maar die man het laat weet hy het $5 op die toonbank gelos. Die polisie is ontbied en hulle het die bestuur van die winkel gekontak. Personeellede het die middag opgedaag om vinnig ŉ voorraadopname te doen. Hulle het bevestig van die klante het in die man se voetspore gevolg: hulle het die lys van inkopies neergeskryf en die korrekte bedrag geld op die toonbank gelos.